Prestupové šumy útočia na klub z Old Trafford každý jeden deň a ani ten dnešný nie je žiadnou výnimkou. Najnovšia sága sa týka brankárskej jednotky Davida De Geu, ktorý sa nevie dohodnúť na novej zmluve.
28-ročný španielsky brankár má platný kontrakt do budúceho roka 2020, ale na novej zmluve sa zatiaľ stále s predstaviteľmi Manchesteru United nedohodol. Hráčov agent Jorge Mendes požaduje od klubu minimálny týždenný plat vo výške 350 tisíc libier. Mendes žiada plat na úrovni Alexisa Sáncheza, no ten ani z ďaleka nenapĺňa herné očakávania. Naopak De Gea patrí dlhé roky medzi najväčšie opory tímu. Reprezentant Čile týždenne zarobí 350 tisíc libier a patrí medzi najlepšie platených hráčov nielen v Premier League, ale na celom svete. Na druhom mieste sa nachádza Paul Pogba s platom 290 tisíc libier týždenne. Aj Pogbu čakajú v ďalšom ročníku rokovania o novej zmluve, keďže s United má ešte dvojročný kontrakt.
Informácie Dailymail tvrdia, že De Gea odmietol posledný návrh zmluvy zo strany Eda Woodwarda, ktorý nechce pristúpiť na podmienky Mendesa. V tejto chvíli zarába De Gea 200 tisíc libier týždenne, no momentálne majú obidve strany od dohody veľmi ďaleko. Celú situáciu má pozorne monitorovať francúzsky Paríž Saint-Germain, ktorý by v opačnom prípade De Geu rád získal za sumu vo výške približne 60 miliónov libier. V opačnom prípade hrozí, že De Gea odíde budúci rok zadarmo, podobne ako bolo tomu teraz v prípade Andera Herreru. Práve plánované znižovanie platov na Old Trafford môže byť obrovským problémom pri jednaniach o nových zmluvách. A to nielen v prípade De Geu, ale aj v prípade spomínaného Pogbu.
K celej situácii sa vyjadril aj bývalý anglický reprezentačný brankár David Seaman, podľa ktorého by bol Davidov odchod pre United obrovskou stratou: ,,V poslednom čase urobil pár chýb, ale stále je najlepší brankár v Premier League. Ederson mal asi najlepšiu sezónu, Alisson je veľmi dobrý gólman, ale De Gea počas dlhých rokov dokazoval, že je najlepší. Ako klub nechcete, aby hráč takýchto kvalít od vás odišiel."
Niektoré zdroje už začali špekulovať o tom, že budúcou jednotkou v bráne United by sa mohol stať argentínsky brankár Sergio Romero, ktorému by chrbát mohol kryť talentovaný odchovanec červených diablov Dean Henderson. 22-ročný mladík bol vyhlásený za najlepšieho hráča sezóny v Sheffielde United.